২৩ আগস্ট গুঞ্জন ওঠে ক্লাবের মালিক হচ্ছেন ব্রাজিলের কিংবদন্তি ফুটবলার রোনাল্ডো। ক্লাবটি হচ্ছে স্প্যানিশ লা লিগার রিয়াল ভালাদোলিদ। চলতি মাসেই সভাপতির দায়িত্ব নেওয়ার কথা। কিন্তু আর্থিক বনিবনা না হওয়ায় সেটা পিছিয়ে যায়। তবে আজ মঙ্গলবার ক্লাব কর্তৃপক্ষ জানিয়েছে ৩০ মিলিয়ন ইউরো হলে রোনাল্ডো ক্লাবটির সভাপতি হতে পারবেন। সেক্ষেত্রে ক্লাবটির অধিকাংশ শেয়ারের মালিক হবেন ব্রাজিলিয়ান এই ফুটবলার। ক্লাবটি বর্তমানে ২৫ মিলিয়ন ইউরো দেনা রয়েছে। রোনালদো ৩০ মিলিয়ন ইউরো দিলে ক্লাবটি ঋণমুক্ত হতে পারে। সেটা হলে রোনালদো সভাপতির দায়িত্ব পাবেন। তাদের এই প্রস্তাবে রোনালদোও রাজি হয়েছেন। পরবর্তী দুই থেকে তিন সপ্তাহের মধ্যে রিয়াল ভালাদোলিদের অধিকাংশ শেয়ারের মালিক হবেন ২০০২ বিশ্বকাপ জয়ী তারকা। এরপর তিনি সভাপতির দায়িত্ব নিয়ে ক্লাবটিকে এগিয়ে নেওয়ার চেষ্টা করবেন। বর্তমানে রিয়াল ভালাদোলিদের সভাপতির দায়িত্বে আছেন কার্লোস সুয়ারেজ। রোনাল্ডো সভাপতি হলে সুয়ারেজ ব্যবস্থাপনার দায়িত্বে থাকবেন। রোনাল্ডোকে ফুটবল ইতিহাসের অন্যতম সেরা ভাবা হয়। যিনি ২০০২ সালে ব্রাজিলকে শিরোপা জিতিয়েছিলেন। সেবার গোল্ডেন বুটও জিতেছিলেন তিনি। তার আগে ১৯৯৮ সালে ব্রাজিলকে ফাইনালে তুলেছিলেন। তিনি ১৯৯৬, ১৯৯৭ ও ২০০২ সালে ফিফার বর্ষসেরা খেলোয়াড় হয়েছিলেন। তার মতো একজন ফুটবলের নেতৃত্বে রিয়াল ভালাদোলিদ এগিয়ে যেতে পারে কিনা দেখার বিষয়। তথ্যসূত্র : মার্কা ও স্কাই স্পোর্টস